钦定古今图书集成/明伦汇编/闺媛典/第029卷 > 润州丹阳县尉李公夫人卢氏墓志铭
## 钦定古今图书集成/明伦汇编/闺媛典/第029卷 > 润州丹阳县尉李公夫人卢氏墓志铭

权德舆

夫人姓卢氏，范阳人，北齐黄门侍郎思道之五代孙
也。曾祖悌，皇道高不仕；祖纲，皇城门郎；父侑，皇太原
县尉。虽仕皆数命，以至沦谢，而皆饰行懿文，有当时
之誉。明德奕世，诞生夫人。既笄，嫔于李公。李公为乌
程、丹阳二县尉。夫人居贫守约，动必由礼，谦敬以睦
中外，吉蠲以奉蒸尝，甘粝粟，服澣衣。中馈式叙，和乐
“嘻嘻，有嘉闻而无攸遂”，一纪于兹矣。尝闻善馀庆，谦
受益，岂前志之谬欤？将有必定之数欤？既而奄忽遘
疾，不翌日而大渐，以大历十一年月日殁于丹阳之
私第，享年若干。某月日权厝于县之五里原，从宜也。
生子数人，早岁夭落，今之存者，女子三人：长者生才
大霜，其次差以幼矣。虽《礼》所未及，而号不绝声，呱呱
然行路为之憯戚。公以为鼓盆伤神，两不中节，而锺
情之哀，可胜既乎？乃命权氏甥德舆为之铭曰：
“去夏屋之渠渠兮，即孤丘之峨峨。往不可复兮，沈痛
如何！薤露万里兮，古有哀歌。”